《次韵中秉教授喜雨之作》
宋代·冯伯规

入春绝无一声雷，赤日又将近夏末。
阴霾蔽天动经月，草木叶上积寸埃。
朝朝群望俱遍走，一毫及民更无有。
雨师远逃龙亦睡，江涩鱼跳兽空吼。
初虽一雨慰望霓，明晨骄阳射到西。
田如石坚耕不得，栏卧牛犊壁倚犁。
诉天搏手嗟亡策，上山默扣真人宅。
忽然斗暗云墨黑，尽化焚焦作膏泽。
稽首谢天拜低头，郡寄且许臣分忧。
击瓯楼上望四野，只愿保此三年秋。
吾侪风萍偶接际，剩醖新秫储年计。
稻苗便秧粟已芽，稳藉清尊度今岁。
五更复闻檐溜声，欹枕不眠隔窗听。
公余一榻安禅处，姑借民谣当诗句。

作者简介：冯伯规，岷州（今甘肃岷县）人。光宗绍熙元年（一一九○）知巴州（《金石苑·冯伯规题字》）。今录诗三十一首。